François Faber
De François Faber gebuer de 26. Januar 1887 zu Aulnay-sur-Iton, an op der franséischer Front gefall den 9. Mee 1915 zu Carency, war e lëtzebuergesche Vëlossportler.

Dem François Faber säi Papp, de Jean-Pierre Faber, war e gebiertege Wëlzer, seng Mamm Marie Paul koum aus Loutrengen. D'Famill huet nach e puer Joer zu Wolz gewunnt an ass duerno op Colombes, e Faubourg vu Paräis, geplënnert, wou säi Papp als Terrassier geschafft huet. Duerch e fréiert Bestietnes vu senger Mamm hat en nach zwéin Hallefbridder, de Jules Schlepp an den Ernest Paul, deen zesumme mat him a sengen Eltere mat zu Colombes gewunnt huet an och Vëloscoureur war.

1909 huet de François Faber déi franséisch Nationalitéit opginn. Hien hat eenzeg an eleng fir d'lëtzebuergesch Nationalitéit optéiert fir net an d'franséisch Arméi brauchen ze goen.

Zu Courbevoie, op der Seine, war hien Docker an huet d'Schëffer ofgelueden. Den 1. August 1909 huet hien als éischten Net-Fransous den Tour de France gewonnen, wat him an der franséischer Press den Titel Le géant de Colombes abruecht huet. Wéi hie seng éischt Course gewonnen hat, gouf hien an der franséischer Press als Fransous opgelëscht. Hie war tatsächlech seelen zu Lëtzebuerg, an dann ëmmer nëmme fir eng ganz kuerz Zäit, fir seng Pabeieren an d'Rei ze maachen.

Am Ganzen huet de François Faber 19-mol eng Etappe vum Tour de France gewonnen. 1908 an 1910 gouf en Zweete beim Tour. Aner Courssen, déi e gewonnen huet, waren de Tour vun der Lombardei (1908), d'Course Paräis - Roubaix, (1913), Paräis - Tours (1909, 1910), Paräis - Bréissel (1909) a Bordeaux - Paräis (1911).

20 Deeg nom Ausbroch vum Éischte Weltkrich, den 22. August 1914, huet hie sech, grad wéi 3000 aner Lëtzebuerger, an d'Friemelegioun gemellt. Am Oktober ass e mat sengem Regiment un d'Front komm. E war e puer Méint zu Soissons stationéiert, duerno zu Acq an zu Mont-Saint-Éloi. De 5. Mee 1915 krut en d'Noriicht, datt seng Fra Eugénie säin eenzegt Kand, e Meedchen (Raymonde), op d'Welt bruecht hat. Den 9. Mee ass en zu Carency bei der Bataille de l'Artois déidlech blesséiert ginn. Säi Kierper ass dobäi verschwonnen an ni erëmfonnt ginn. Den 10. Mee 1918 gouf e vum Tribunal de la Seine offiziell fir dout erkläert..

An der Nekropol Notre-Dame-de-Lorette, dem gréisste franséische Militärkierfecht zu Ablain-Saint-Nazaire am Departement Pas-de-Calais, gouf eng Plack mat sengem Numm als Erënnerung un hien ubruecht..

Palmarès

1906 (Labor) 
 13. a Paris - Tours

1907 (Labor) 
 7. Tour de France 1907
 6. Bordeaux - Paris
 6. Paris-Bruxelles
 9. Paris-Roubaix

1908 (Peugeot) 
 2. am Tour de France 1908 an huet follgend Etappe gewonnen:
 Etapp 3: Metz - Belfort
 Etapp 4: Belfort - Lyon
 Etapp 8: Nîmes - Toulouse
 Etapp 12: Nantes - Brest
 1. Giro di Lombardia
 3. Paris - Roubaix
 3. Paris - Tours

1909 (Alcyon) 
 1. am Tour de France 1909 an huet follgend Etappe gewonnen:
 Etapp 2: Roubaix - Metz
 Etapp 3: Metz - Belfort
 Etapp 4: Belfort - Lyon
 Etapp 5: Lyon - Grenoble
 Etapp 6: Grenoble - Nice
 Etapp 10: Bayonne - Bordeaux
 1. Paris-Bruxelles
 1. Paris - Tours
 4. Bordeaux - Paris
 5. Paris - Roubaix
 6. Milano - Sanremo

1910 (Alcyon) 
 2. am Tour de France 1910 an huet follgend Etappe gewonnen:
 Etapp 2: Roubaix - Metz
 Etapp 4: Belfort - Lyon
 Etapp 7: Nice - Nîmes
 1. Paris - Tours

1911 (Alcyon) 
 1. Bordeaux - Paris
 2 Etappen am Tour de France 1911
 2. Paris - Bruxelles
 12. a Milano - Sanremo

1912 (Automoto) 
 6. a Paris - Tours
 13. a Milano - Sanremo
 14. am Tour de France
 17. a Paris - Roubaix

1913 (Peugeot (F)& Safir (B) 
 1. a Paris - Roubaix
 5. am Tour de France 1913 an huet follgend Etappe gewonnen:
 Etapp 10: Nice - Grenoble
 Etapp 13: Belfort - Longwy
 5. am Tour de Belgique
 5. a Bordeaux - Paris
 33. a Paris - Tours

1914 (Peugeot-Wolber) 
 6. a Bordeaux - Paris
 9. am Tour de France 1914 an huet follgend Etappe gewonnen:
 Étapp 13: Belfort > Longwy
 Étapp 14: Longwy > Dunkerque
 27. a Paris - Roubaix

Literatur zum Theema 
 François Guillaume, (= Frank Wilhelm), Du Tour de Frantz au Tour de Gaul, Luxembourg, éd. APESS, ISBN 2-87979-213-4.
 Pascal Leroy, François Faber - Du Tour de France au champ d'honneur, L'Harmattan, Espaces et Temps du Sport, Sport, Juni 2006, ISBN 2-296-00847-X
 Pierre Gricius: Luxemburger Sport-Ikone, französischer Patriot, Luxemburger Wort vum 8. Mee 2015, S. 12-13
 Daniel Wampach: Ein 121 Jahre alter Mythos - François Faber gewann als bisher einziger Luxemburger Paris-Roubaix, Luxemburger Wort vum 8. Abrëll 2017, S. 12-13

Postum Éierungen
 Cité à l'ordre de la division avec croix de guerre 1914 – 1918.
 Médaille militaire à titre posthume am Journal officiel vum 24. Mee 1922.
 Erënnerungsplack: D'Plack ass als éischt de 15. August 1924 am fréiere Vëlodrom um Belair ageweit ginn, 1937 koum se bei de Stadion op der Areler Strooss, ier se 1993 am Stater Park opgehaange gouf.

Fir un de François Faber z'erënnere goufen no him genannt:
 eng Strooss um Lampertsbierg,
 eng Vëlosstreck, den itinéraire cyclable François Faber vu Leideleng op Hunchereng,
 eng Vëloscourse, de Grand Prix François Faber.

Kuckt och 
 Lëscht vu lëtzebuergesche Sportler

Um Spaweck 

 Palmarès

Quell 
 Luxemburger Wort 31.05.2006 Bäilag zum Tour de Luxembourg

Gewënner vum Tour de France
Etappegewënner am Tour de France
Lëtzebuergesch Vëlossportler
Gebuer 1887
Gestuerwen 1915